**Εξαιρετικά Επείγον**

Πληροφορίες: Δ. Λογαράς

**Αθήνα:** 07.04.2015

**Αρ. Πρωτ.:** 809

**Προς: κα Ουρ. Αντωνοπούλου, Αναπληρώτρια Υπουργό Εργασίας & Κοινωνικής Αλληλεγγύης**

**Θέμα: «Η Ε.Σ.Α.μεΑ. διαμαρτύρεται για τη μη συμπερίληψη των προτάσεών της στη Δημόσια Πρόσκληση για το Πρόγραμμα Κοινωφελούς Εργασίας που αφορά στην πρόσληψη 32.433 ανέργων στους Δήμους της χώρας»**

**ΚΟΙΝ:** - Γραφείο Πρωθυπουργού της χώρας κου Α. Τσίπρα

* κ. Π. Σκουρλέτη, Υπουργό Εργασίας & Κοινωνικής Αλληλεγγύης
* Γραφείο Υπουργού Επικρατείας κ. Ν. Παππά
* Γραφείο Υπουργού Επικρατείας κ. Α. Φλαμπουράρη
* κα Θ. Φωτίου, Αναπληρώτρια Υπουργό Εργασίας & Κοινωνικής Αλληλεγγύης
* κ. Α. Χαρίτση, Γενικό Γραμματέα Δημοσίων Επενδύσεων & ΕΣΠΑ
* κ. Α. Νεφελούδη, Γενικό Γραμματέα Υπουργείου Εργασίας & Κοινωνικής Αλληλεγγύης
* κα Δ. Χαλικιά, Γενική Γραμματέα Διαχείρισης Κοινοτικών & Άλλων Πόρων
* κ. Γ. Ιωαννίδη, Ειδικό Γραμματέα Διαχείρισης Τομεακών ΕΠ του ΕΚΤ
* κ. Ι. Φίρμπα, Προϊστάμενο Ειδικής Υπηρεσίας Στρατηγικής Σχεδιασμού και Αξιολόγησης (ΕΥΣΣΑ)
* κα Σ. Παπούλια, Προϊσταμένη Ειδικής Υπηρεσίας Συντονισμού & Παρακολούθησης Δράσεων ΕΚΤ (ΕΥΣΕΚΤ)
* κ. Σ. Γώγο, Προϊστάμενο ΕΥΔ ΕΠ «Ανάπτυξη Ανθρώπινου Δυναμικού, Εκπαίδευση και Δια Βίου Μάθηση»
* Φορείς - μέλη Ε.Σ.Α.μεΑ.

***Αξιότιμη κυρία Υπουργέ,***

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) - που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας, ιδρυτικό μέλος του Ευρωπαϊκού Φόρουμ Ατόμων με Αναπηρία (European Disability Forum), μέλος με δικαίωμα ψήφου στις Επιτροπές Παρακολούθησης των Επιχειρησιακών Προγραμμάτων του ΕΣΠΑ 2007 - 2013, μέλος της Ομάδας Εργασίας σχετικά με την ένταξη της διάστασης της αναπηρίας και της μη διάκρισης στο ΕΣΠΑ 2014 -2020 βάσει της υπ’ αριθ. 14125/ΕΥΣΣΑΑΠ 989/24.03.2014 Απόφασης του Υπουργού Ανάπτυξης και Ανταγωνιστικότητας, διαθέτουσα διαχειριστική επάρκεια Β΄ και Γ΄ Τύπου για την υλοποίηση συγχρηματοδοτούμενων πράξεων στο πλαίσιο του ΕΣΠΑ 2007 - 2013 και διαπίστευση ως φορέας παροχής προγραμμάτων «Δια Βίου Μάθησης» - **με το παρόν έγγραφό της σας εκφράζει την έντονη δυσαρέσκειά της και επιθυμεί να διαμαρτυρηθεί για το γεγονός ότι στη Δημόσια Πρόσκληση Νο 2/2015 με αριθ. πρωτ. 28668/02.04.2015 που αφορά στο Πρόγραμμα Κοινωφελούς Εργασίας για την Πρόσληψη 32.433 Ανέργων στους Δήμους της χώρας, δεν ενσωματώθηκε καμία από τις προτάσεις της που περιλαμβάνονταν στο υπ’ αριθ. πρωτ. 475/09.03.2015 έγγραφο που σας είχε αποστείλει.**

Η δυσαρέσκειά μας εντάθηκε από το γεγονός ότι αφενός μετά από την αποστολή του προαναφερθέντος εγγράφουστέλεχος της Συνομοσπονδίας συνεργάστηκε με συνεργάτιδά σας για το εν λόγω ζήτημα, αφετέρου την ίδια ημέρα της δημοσίευσης της Πρόσκλησης (02.04.2015) συναντηθήκαμε μαζί σας, παρουσιάζοντάς σας εν συντομία, μεταξύ άλλων, τον τρόπο με τον οποίο μπορούν να αρθούν τα εμπόδια που δυσκολεύουν την πρόσβαση των ατόμων με αναπηρία στις δράσεις που συγχρηματοδοτούνται από τα Ευρωπαϊκά Διαρθρωτικά και Επενδυτικά Ταμεία (ΕΔΕΤ), για τον οποίο δείξατε κατανόηση.

Η μη συμπερίληψη των αναγκών των ατόμων με αναπηρία στην εν λόγω Πρόσκληση έρχεται σε πλήρη αντίθεση με το Κανονιστικό Πλαίσιο των Διαρθρωτικών Ταμείων, ανεξάρτητα από το εάν η Πράξη εντάσσεται στο ΕΠ «Ανάπτυξη Ανθρώπινου Δυναμικού 2007 - 2013» ή στο ΕΣΠΑ 2014 - 2020, αφού σύμφωνα με:

* το άρθρο 16 του Κανονισμού (ΕΚ) 1083/2006 για την προγραμματική περίοδο 2007 - 2013,
* τα άρθρο 7 Κανονισμού (ΕΕ) 1303/2013 και το άρθρο 8 του Κανονισμού (ΕΕ) 1304/2013 καθώς και τα σημεία 5 και 15 και τα άρθρα 3 και 5 του Κανονισμού (ΕΕ) 1301/2013 για την προγραμματική περίοδο 2014 - 2020,

είναι υποχρεωτική η εφαρμογή των αρχών της μη διάκρισης λόγω αναπηρίας και της προσβασιμότητας στα άτομα με αναπηρία σε όλες τις δράσεις, είτε αυτές απευθύνονται στο γενικό πληθυσμό - όπως είναι και το τρέχον Πρόγραμμα Κοινωφελούς Εργασίας - είτε αφορούν σε στοχευμένες παρεμβάσεις.

***Αξιότιμη κυρία Υπουργέ,***

**Για την αποκατάσταση της άνισης μεταχείρισης που υφίστανται τα άτομα με αναπηρία και οι οικογένειές τους λόγω της μη συμπερίληψης των αναγκών τους στο τρέχον Πρόγραμμα Κοινωφελούς Εργασίας, αιτούμαστε την άμεση εφαρμογή αντίστοιχου Προγράμματος αποκλειστικά και μόνο για τα άτομα με αναπηρία και τις οικογένειές τους.** **Για την αποφυγή του ίδιου προβλήματος στο μέλλον, ζητούμε την άμεση συγκρότηση Επιτροπής για την εκπόνηση και εφαρμογή σχεδίου δράσης για την ένταξη των ατόμων με αναπηρία στον κόσμο της εργασίας, όπως άλλωστε σας προτείναμε τόσο με το υπ. αριθ. πρωτ. 757/01.04.2015 έγγραφό μας όσο και κατά τη διάρκεια της συνάντησής μας στις 02.04.2015.**

Αναμένοντας απάντησή σας το συντομότερο δυνατό.

**Με εκτίμηση,**

**Ο Πρόεδρος Ο Γεν. Γραμματέας**

**Ι. Βαρδακαστάνης Χρ. Νάστας**